A BIZOTTSÁG 789/2005/EK RENDELETE
(2005. május 25.)
a banánágazatban az értékesítésből származó jövedelemveszteség ellentételezését szolgáló támogatási program tekintetében a 404/93/EGK tanácsi rendelet alkalmazására vonatkozó részletes szabályok megállapításáról szóló 1858/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a banánpiac közös szervezéséről szóló, 1993. február 13-i 404/93/EGK tanácsi rendeletre (1) és különösen annak 14. cikkére,
mivel:
(1)
Az 1858/93/EGK bizottsági rendelet (2) 7. cikke megállapította a 404/93/EGK rendelet alkalmazására vonatkozó részletes szabályokat a 404/93/EGK rendelet 12. cikkében előírt, a banánágazatban az értékesítésből származó jövedelemveszteség ellentételezését szolgáló kompenzációs támogatás előlegeire irányuló kérelmek, valamint a kompenzációs támogatásból fennmaradó összeg kifizetésére irányuló kérelmek benyújtására vonatkozóan. A szabályszerű igazgatás céljából és annak érdekében, hogy év végére haladéktalanul rendelkezésre álljon minden, nevezetesen a támogatás kiszámításához szükséges adat és információ, szankciókat kell előirányozni a támogatás fennmaradó összegének kifizetésére irányuló kérelmek késedelmes benyújtása esetére.
(2)
Helyénvaló pontosítani a kifizetési kérelmekhez csatolandó igazoló okmányokat és rögzíteni, hogy ezeknek az okmányoknak az áru eladását kell igazolniuk, különösen az áru vevő általi elfogadását.
(3)
Az 1858/93/EGK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak a Banánpiaci Irányítóbizottság véleményével,
ELFOGADTA EZT A RENDELETET:
1. cikk
Az 1858/93/EGK rendelet 7. cikke a következőképpen módosul:
1.
A (2) bekezdés b) pontjának harmadik albekezdése helyébe a következő szöveg lép:
„A támogatás fennmaradó összegének kifizetésére irányuló kérelemnek az első albekezdés b) pontjában megállapított időpont utáni benyújtása a fennmaradó támogatás összegének - amelyre a termelő a kérelem határidőben történő benyújtása esetén lett volna jogosult - munkanaponkénti 1 % csökkenését vonja maga után. Ha a késedelem meghaladja a tizenöt napot, a kérelem nem fogadható el.
Rendkívüli és megfelelően indokolt esetekben az illetékes hatóság elfogadhatja az első albekezdés b) pontjában megállapított időpont után benyújtott, a támogatás fennmaradó összegének kifizetésére irányuló kérelmeket, amennyiben ez a késedelem nem akadályozza a 10. cikk (1) bekezdésében előírt ellenőrzések végrehajtását. Ilyen esetekben az előző albekezdés rendelkezései nem alkalmazandók.”
2.
A (4) bekezdés helyébe a következő szöveg lép:
„(4) A kérelmekhez a következő okmányokat kell csatolni:
-
a megfelelőségi igazolást, vagy adott esetben a 2898/95/EK bizottsági rendelet (3) 7. cikke szerinti mentesítési igazolást,
-
eladási számlákat,
-
a termelési régión kívül értékesített banán esetében a szállítási okmányokat.
A bemutatott okmányoknak igazolniuk kell az árunak a vevő általi elfogadását.
3.
A szöveg a következő (4a) bekezdéssel egészül ki:
„(4a). Azok a kérelmek, amelyek nem tartalmazzák a (3) bekezdésben meghatározott információkat és amelyekhez nem csatolták a (4) bekezdésben említett igazoló okmányokat és bizonyítékokat, nem fogadhatók el.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Az 1. cikk 2. és 3. bekezdése azonban először a 2005 májusában és júniusában értékesített mennyiségekre vonatkozó előlegekre irányuló kérelmekre alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. május 25-én.